شُت اَنت
میر گل خان نصیر
چکه ورنا گار بیت ئنت ، چکه سرپٹاں شت ئنت
دست و بازو چکه پرشتنت ، چکه چم لٹاں شت ئنت
چکدر لوگ و گداناں آس ءِ زراب ءَ ویڑتگ
چکه ننگانی گـُشاں هالاڑ و هالٹاں شت ئنت
پر تئی ننگ و مئیار ءَ ، او منی ماتی وتن !
چکدر ساه سرگلانی ، ماں گر و گٹاں شت ئنت
چکدر مات و پت و گهارانی چمانی چراگ
تُست ئنت بے رونٹاں و هارانی گوں کرکٹاں شت ئنت
انگته منزل مئے دیر انت جم جَلنت تبد و لوار
گرچه ورنا سرمچاریں روچ و شپ سٹاں شت ئنت
ما ، بلیکه نادری سرمال و چکچین بیتگوں
دُژمن ءِ کهریں سپاه دی ٹپ وتی چٹاں شت ئنت
زرتگیں گاماں مدارت ! سنگتاں سسا کنهت
چک مپروشهت په پدوکاں،مٹ گوں مٹاں شت ئنت
بیرک ءَ چست کرتگیں ، گواتو دیهت برز گوں سهاں
سامراج ءِ ڈل بزانهت زیت مرگهٹاں شت ئنت
هر چی بادا بات ، نیں واتر کنگ پما نه انت
کئول و جوڑ ءَ ، گوں نصیر ءَ کنگراں وٹاں شت ئنت
سنٹرل جیل مَچ . 14 جنوری 1976
بیل ( بهیل ) و هالاڑ : زر و دریای ءِ آپ ءِ جهل روگ و چست بیگ . « جزر و مد » .
هالٹ : کور ءِ هار ءِ ارشاں .
ویڑگ : سچگ و بیران بیگ .
کرکٹاں : تل تل و هشکیں مت و هاک .
جم جلنت :آس ریچ . آس ءِ زراب . زراب دیاں .
سسا کنهت : هیال کنهت . همت کنهت .
٭٭٭٭٭٭٭٭٭٭٭٭٭٭٭٭٭٭٭٭٭٭٭٭٭٭٭٭٭٭٭٭٭٭٭٭٭٭٭٭٭٭٭٭
پہ باسک کتابجاہ ءَ دیم دیوک ۔ کریم بلوچ ۔ تھل